Jacob Jensen (V), 2023-05-03:
Tak for ordet, og tak til hr. Søren Egge Rasmussen m.fl., der har fremsat det her beslutningsforslag.
Dyrs velfærd i Danmark er et vigtigt område at sætte fokus på.
I beslutningsforslaget pålægges regeringen at tage initiativ til et totalforbud mod halekupering af grise inden udgangen af 2023, og i den forbindelse bliver det også ønsket, at der skal stilles krav om plads og rode- og beskæftigelsesmateriale svarende til de krav, der findes i Sverige.
Vi skal selvfølgelig gøre, hvad vi kan, for ikke at have halekuperede grise i Danmark.
Det er jeg enig med forslagsstillerne i.
Regeringen mener dog ikke, at det vil være hensigtsmæssigt at indføre et totalforbud mod halekupering med dertilhørende svenske krav.
Derfor kan vi heller ikke støtte forslaget.
Jeg vil gerne forklare baggrunden for det, og samtidig vil jeg så også gerne have lov til at betrygge alle, der hører på, i, at vi har stort fokus på området og på dyrenes velfærd i øvrigt.
Jeg vil starte med at slå fast, at jeg som nævnt forstår intentionen bag forslaget, og som sagt har jeg tidligere nævnt, at jeg også mener, at andelen af grise uden krølle på halen i Danmark er for høj, særlig når der i de senere år endda også er taget flere forskellige initiativer til netop at gøre noget ved det problem, som er bredt anerkendt, også fra erhvervets side.
I 2017 blev det statslige dyrevelfærdsmærke etableret, og en af betingelserne for at opnå mærket er, at grisene skal have haft hele haler ved slagtning, altså hverken kuperede eller afbidte haler.
Derudover blev der i 2019 indført skærpede krav på området.
Dette indebærer bl.a., at der ved halekupering stilles krav til landmanden om en skriftlig risikovurdering af besætningens forhold med fokus på halebid, og samtidig med det stilles der krav om en tilhørende handlingsplan for at undgå halebid fremadrettet.
Vi må desværre erkende, at initiativerne endnu ikke har haft den ønskede effekt.
Derfor er der heller ikke nogen tvivl om, at vi står med et stort problem.
Behovet for halekupering må ikke blive ved med at ligge på så højt et niveau, som vurderingen er, hvilket også hr. Søren Egge Rasmussen var inde på, i forhold til at det er et stykke over 90 pct., måske endda en anelse højere.
Baggrunden er, at sådanne krav kan få store økonomiske konsekvenser for erhvervet, og at store dele af produktionen dermed risikerer at måtte lukke eller flytte til udlandet, og det kan føre til både tab af arbejdspladser og eventuelt også forringet dyrevelfærd, for dyrevelfærden kan være dårligere i udlandet.
Fødevarestyrelsen finder det heller ikke hensigtsmæssigt at indføre et totalforbud mod halekupering af grise, da man netop dermed risikerer at kunne forringe dyrevelfærden for grise i form af problemer med halebid.
I den forbindelse er det også vigtigt at bemærke, at der er meget stor forskel på den danske og den svenske griseproduktion, så situationen i henholdsvis Danmark og Sverige kan i den sammenhæng ikke sammenlignes.
For det første foregår den danske griseproduktion i en helt anden og større skala end den svenske produktion.
I Danmark producerer vi over 30 millioner grise om året, og tallet i Sverige er estimeret til at være knap 3 millioner.
Den danske griseproduktion betyder således langt mere for Danmark i forhold til arbejdspladser og samfundsøkonomi, end den svenske produktion betyder for Sverige.
For det andet producerer Sverige primært til hjemmemarkedet, mens Danmark primært producerer til verdensmarkedet, og det har stor betydning for den pris, som landmanden kan sælge sine grise for.
Svenske forbrugere er meget loyale over for svensk produceret grisekød og er villige til at betale en merpris for det.
I forhold til dansk griseproduktion udføres knap 40 pct. af smågrisene til andre europæiske lande, og ca. 80 pct. af grisekødet bliver afsat på verdensmarkedet.
Danske producenter konkurrerer med andre ord på et helt andet marked end de svenske.
Vi ville simpelt hen blive slået af brættet på det internationale marked, og vi er derfor nødt til at finde og indføre løsninger, der kan give flere grise krølle på halen, men som fungerer i en dansk kontekst.